Lato Lapsa

Lato Lapsa (dzimis 1969. gada 16. maijā Rīgā ) ir sabiedrisko attiecību uzņēmumu P.R.A.E. un AD Omnia vadītājs un privātdetektīvs detektīvu birojā Outsourcing Business Intelligence Consulting UAB. Vairāku grāmatu autors par Latvijā ietekmīgiem cilvēkiem un pasaules ģeogrāfiju.

Biogrāfija 
No 1998. līdz 2000. gadam strādājis aģentūrā LETA, bijis LETA galvenais redaktors. Vēlāk pārkvalificējies par PR speciālistu. Lapsas sabiedrisko attiecību darbība tikusi pretrunīgi vērtēta un izraisījusi asas diskusijas sabiedrībā. Pret Lato Lapsu vērsušies tiesā ("Parex banka" par neslavas celšanu, 2011. gada 18. janvārī), taču daudzkārt arī Lapsa pats vērsies tiesā pret citiem (piemēram, pret Kārli Zuiku par neslavas celšanu, pret Einaru Repši par kļūdaini aizpildītu ienākumu deklarāciju u.c.) 2010. gada septembrī Lato Lapsa nāca klajā ar paziņojumu, ka "aizvadītajā nedēļā esmu vērsies ar iesniegumu Drošības policijā par draudiem, kas man ir izteikti attiecībā uz maniem ģimenes locekļiem un konkrēti — uz māsu un viņas bērniem". Viņam izteikti ļoti "skaidri draudi", ka līdz 3. oktobrim (2. oktobrī Latvijā notika 10. Saeimas vēlēšanas) jāpārtrauc žurnālistiskā darbība un nekavējoties jāslēdz tās interneta lapas, kas tikušas uzturētas pēdējā laikā. No 2008. līdz 2010. gada 1. decembrim Lapsa bija laikraksta Telegraf izdevēja AS News Media Group padomes loceklis, ko pametis, vairs nespējot nodrošināt laikraksta redakcionālo neatkarību. Ir apgalvojumi, ka darbojies sabiedrisko attiecību komunikācijas uzņēmumā “SIA P.R.A.E. Sabiedriskās attiecības” kā viens no uzņēmuma vadītājiem.

Sarakstījis arī vairākus ceļojumu aprakstus — par Āzijas, Āfrikas un Amerikas valstīm.

Ievērojamākie darbi 

 2005 - "Latvijas miljonāru noslēpumi" (kopā ar Kristīni Jančevsku), Atēna, 
 2005 - "Zelta zeme, kuru pametusi ziemeļblāzma". Jāņa Rozes apgāds. 
 2006 - "Kas ir Lembergs. Ventspils mēra ceļš uz naudu un varu" (kopā ar Kristīni Jančevsku), Pilsētai un pasaulei, 
 2006 - "Deviņas Āfrikas". Jāņa Rozes apgāds. 
 2007 - "Tiesāšanās kā ķēķis: advokāta Grūtupa "sakārtošanas" receptes" (ar pseidonīmu Jānis Brūklenis), Mantojums, 
 2008 - "Kampējs. Stāsts par Andri Šķēli un vērdiņu" (kopā ar Kristīni Jančevsku), Atēna, 
 2008 - "Kargins Superstar: kā izsisties ļaudīs, kļūt par visgudrāko, skaistāko un veiksmīgāko, dabūt visas mantiņas, visiem parādīt un vienmēr visus pārspēt" (kopā ar Irēnu Saatčiani), Baltic Screen, 
 2008 - "Mūsu vēsture 1985 - 2005." (trīs sējumos, kopā ar Kristīni Jančevsku un Sandri Metuzālu), Atēna,  (1. sēj.)
 2009 - "Parex krahs. Nejēgas, nelgas un noziedznieki", Atēna, 
 2009 - "Brīvības grāmata". Jāņa Rozes apgāds.
 2010 - "Va(i)ras virtuve" (kopā ar Irēnu Saatčiani un Kristīni Jančevsku), Atēna, 
 2010 - "Kā nozagt miljardu" (par Aivaru Lembergu; kopā ar Irēnu Saatčiani), SIA Baltic Screen, 
 2010 - "Šofera dēls Minhauzens" (par Aināru Šleseru; kopā ar Irēnu Saatčiani), Atēna, 
 2010 - "Indija ne pa jokam. Un Pakistāna arī". Dienas Grāmata. 
 2012 - "Dzīvības un nāves Disnejlendā". Dienas Grāmata. 
 2013 - "Trīspadsmit Amerikas". Dienas Grāmata. 
 2014 - "Liepājas metalurgs: kam jāsēž, kam jālido" (kopā ar Kristīni Jančevsku), Atēna 
 2015 - "Razbainieku salas". Dienas Grāmata.  
 2016 - "Zem Muhameda bārdas". Dienas Grāmata. 
 2018 - "Zem Muhameda palmas". Dienas Grāmata. 
 2019 - "Brūnās jaunavas bērni svētās nāves ēnā. Meksika un Bolīvija". Dienas Grāmata. 
 2020 - "Viltvārdis" (par Egilu Levitu; kopā ar K. Bormani) Pietiek.com 
 2022 - "Muzungu vismelnākajā Āfrikā". Dienas Grāmata. ISBN 9789934595660

Atsauces 

1969. gadā dzimušie
Rīgā dzimušie
Latvijas žurnālisti